**Татар телендә гомуми белем бирү оешмаларында укучы балалар өчен**

**татар теленнән республика олимпиадасының**

**муниципаль туры биремнәренең *җаваплары***

**2022-2023 нче уку елы**

**6 нчы сыйныф**

**Максималь балл – 33**

**I. Тестны эшләгез. (10 балл)**

1. Татар телендә ничә кыска сузык аваз бар? (**1 балл**)

а) 3

ә) **4**

б) 6

2. Ясалу урыны буенча **[**ч**]** тартыгы – (**1 балл**)

а) ирен-теш тартыгы

ә) кече тел тартыгы

б) **тел алды тартыгы**

3. *Елаган* сүзенең дөрес язылган транскрипциясен билгеләгез. (**1 балл**)

а) [йыла°ған]

ә) **[йылаған]**

б) [йылаган]

4. [у] сузык авазына дөрес бирелгән характеристиканы табыгыз. (**1 балл**)

а) [у] – арткы рәт, кыска, иренләшкән сузык аваз

ә) [у] – алгы рәт, озын, иренләшкән сузык аваз

б) [у] – **арткы рәт, озын, иренләшкән сузык аваз**

5. Тексттан чикләү мәгънәсен белдергән кисәкчә булган җөмләне күчереп языгыз. (**1 балл**)

**Ул бик әкрен *генә* төпсез һәм салкын диңгез төбенә төшеп бара...**

6. Татар телендәге рус алынмаларын билгеләгез. (**1 балл**)

а) спорт, чемпион, кекс

ә) **эскәтер, эшләпә, сумала**

б) вермишель, макарон, матрос

7. Ымлык булган җөмләне билгеләгез. (**1 балл**)

а) Ул гүя кайгылы иде.

ә) Менә шуннан бирле һаман көтә.

б) **Чү! Ишек алдында кемнәр?**

8. *Аның инде кул, аяклары сизми, кузгалмый, салкын һәм авыр ташлар шикелле тарталар* җөмләсендә тиңдәш кисәкләрне билгеләгез. (**2 балл**)

**Тиңдәш ияләр:** кул, аяклары

**Тиңдәш хәбәрләр:** сизми, кузгалмый, салкын, тарталар.

9. *Паспорт, метро, парад* сүзләре (**1 балл**)

а) рус алынмалары

ә) **француз теленнән кергән сүзләр**

б) инглиз теленнән кергән сүзләр

**II. Теоретик бирем. (5 балл)**

**Сүз төзелеше, тамыр һәм кушымчалар турында языгыз һәм мисаллар китерегез.**

**Сүз төзелеше** сүзнең мәгънәле кисәкләрен өйрәнә. Тамыр һәм кушымча **сүзнең мәгънәле кисәкләре** дип атала. Сүз бер яки берничә мәгънәле кисәктән тора: *уен, уен-чык, уен-чык-лар.* **Тамыр** – сүзнең төп мәгънәсен белдерә торган кисәк. Кушымчалар тамырга бер-бер артлы ялганалар һәм сүзнең лексик мәгънәсен (сыйныф-таш) яки формасын (сыйныфны) үзгәртәләр.

Кушымчалар ике төргә бүленә:

1) **Сүз ясагыч кушымчалар** (яңа сүз ясыйлар): -лык/-лек, -даш/-дәш, -таш/-тәш, -ма/-мә, -лы/-ле, -гы/-ге, -кы-/-ке, -сыз-/-сез, -чы/-че, -ла/-лә һ.б.

2) **Форма ясагыч кушымчалар** (сүзнең формасын үзгәртәләр): -кай/-кәй, -чык/-чек, -лар/-ләр, -нар/-нәр, -рак/-рәк, -гылт/-гелт, -ынчы, -енче, - ау/-әү, -ды/-де, -ты/-те, -ган/-гән, -кан/-кән, -ачак/-әчәк, -мый/-ми, -ма/-мә һ.б.

Форма ясагыч кушымчалар эчендә **төрләндергеч кушымчалар** да бар. Алар да сүзнең төрле формасын ясыйлар, сүзләрне төрләндерәләр яки сүзләрне, җөмләләрне бәйләү өчен хезмәт итәләр: *әнине, әнидә, әнием, әниең, әниегезгә, барам, бармыйм, барасың, барачакмын* һ.б. Төрләндергеч (бәйләгеч) кушымчаларга килеш кушымчалары, тартым кушымчалары, зат-сан кушымчалары керә.

**III. Гамәли-иҗади бирем. (18 балл)**

1. “*Бик сагынсам сине, күккә карыйм, Син үзең дә ай күк, и әни!”* дигән темага текст төзеп языгыз. (10 җөмлә) (10 балл)

2. *Буран* сүзенә фонетик анализ ясагыз. *(5 балл)*

Бу-ран [бура́н]

Х ә р е ф л ә р: б, у, р, а, н.

А в а з л а р:

[б] – парлы яңгырау тартык аваз, саңгырау пары – [п], ирен-ирен тартыгы;

[у] – арткы рәт, озын, иренләшкән сузык аваз;

[р] – парсыз яңгырау тартык аваз, тел алды тартыгы.

[а] – арткы рәт, озын, иренләшмәгән сузык аваз;

[н] – парсыз яңгырау тартык аваз, тел алды тартыгы.

\_\_\_\_\_\_\_

5 х., 5 ав.

Бу сүз сингармонизм законына буйсынган.

3. Фигыльләрнең нигезеннән хәзерге заман хикәя фигыльләр ясагыз. (3 балл)

Эшлә-, укы-, бие-, җырла-, мен-, җый-, төзе-, сөйлә-, кал-.

Эшлә- – эшли, укы- – укый, бие- – бии, җырла- – җырлый, мен- – менә, җый- – җыя, төзе- – төзи, сөйлә- – сөйли, кал- – кала.